CELEX: E2016C0139
Language: mt
Date: 2016-06-28 00:00:00
Title: Deċiżjoni tal-Awtorità ta' Sorveljanza tal-EFTA Nru 139/16/COL tat-28 ta' Ġunju 2016 li tawtorizza lin-Norveġja biex ikollha deroga mir-Regolament (KE) Nru 216/2008 tal-Parlament Ewropew u tal-Kunsill fir-rigward ta' dispożizzjonijiet dwar il-limitazzjoni fuq il-ħin tat-titjiriet għall-kumpanija tal-ajru Widerøes Flyselskap AS [2016/2014]

17.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 310/87
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 139/16/COL
   tat-28 ta' Ġunju 2016
   li tawtorizza lin-Norveġja biex ikollha deroga mir-Regolament (KE) Nru 216/2008 tal-Parlament Ewropew u tal-Kunsill fir-rigward ta' dispożizzjonijiet dwar il-limitazzjoni fuq il-ħin tat-titjiriet għall-kumpanija tal-ajru Widerøes Flyselskap AS [2016/2014]
   L-AWTORITÀ TA' SORVELJANZA TAL-EFTA,
   
      Wara li kkunsidrat l-Att imsemmi fil-punt 66n tal-Anness XIII tal-Ftehim ŻEE
      
         Ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE
          (1), kif emendat (“l-Att”),
      kif adattat għall-Ftehim ŻEE permezz tal-Protokoll 1 tiegħu, u b'mod partikolari l-Artikolu 14(7) tal-Att,
   
   Wara li kkunsidrat l-opinjoni tal-Kumitat tat-Trasport tal-EFTA mogħtija fl-10 ta' Ġunju 2016.
   Wara li kkunsidrat id-Deċiżjoni 103/13/COL tal-Awtorità ta' Sorveljanza tal-EFTA (“l-Awtorità”) tat-13 ta' Marzu 2013 li tagħti s-setgħa lill-Membru tal-Kulleġġ b'responsabbiltà speċjali għat-trasport biex jieħu ċerti deċiżjonijiet u miżuri (Dok. Nru 578349).
   Billi:
   In-Norveġja nnotifikat lill-Awtorità ta' Sorveljanza tal-EFTA u lill-Aġenzija Ewropea tas-Sikurezza tal-Avjazzjoni (“l-Aġenzija”) bil-ħsieb tagħha li tagħti lill-kumpanija tal-ajru “Widerøes Flyselskap AS” deroga mid-dispożizzjonijiet ta' ORO.FTL.210(a) tal-Anness III tar-Regolament tal-Kummissjoni (UE) Nru 965/2012 (2) fir-rigward tal-għadd massimu ta' sigħat ta' ħidma li membru tal-ekwipaġġ jista' jiġi assenjat għal kull 7, 14 u 28 jum konsekuttiv, billi tapprova skema individwali għall-ispeċifikazzjoni ta' ħinijiet ta' titjir għall-kumpanija tal-ajru.
   L-iskema proposta tal-kumpanija tal-ajru hija deskritta kif ġej:
   
                
            
            
               Il-perjodi totali ta' ħidma li membru tal-ekwipaġġ jista' jiġi assenjat ma għandhomx jaqbżu:
               
                           (1)
                        
                        
                           il-limitu ta' 70 siegħa ta' ħidma li jistgħu jitqassmu fuq sebat ijiem konsekuttivi f'kull perjodu ta' 14-il jum konsekuttiv (minflok is-60 siegħa ta' ħidma);
                        
                     
                           (2)
                        
                        
                           il-limitu ta' 90 siegħa ta' ħidma f'kull perjodu ta' 14-il jum konsekuttiv (minflok 110 sigħat ta' ħidma);
                        
                     
                           (3)
                        
                        
                           il-massimu ta' 180 siegħa ta' ħidma fi kwalunkwe 28 jum konsekuttiv (minflok 190 siegħa ta' ħidma), mifruxin bl-aktar mod omoġeneu possibbli matul dan il-perjodu.
                        
                     
         L-iskeda proposta ta' sistema ta' roster tal-operatur (seba' ġranet ta' ħidma/seba' ġranet ta' mistrieħ) għall-bdoti u għall-membri tal-ekwipaġġ tal-kabina tirriżulta mill-operazzjonijiet tiegħu fuq rotot tal-ajru lejn u minn ajruporti reġjonali fin-Norveġja, u l-fatt li l-membri tal-ekwipaġġ tiegħu jivvjaġġaw minn djarhom lejn il-bażijiet tal-ekwipaġġ.
   L-Awtorità tikkonkludi, abbażi tal-valutazzjoni tal-Aġenzija Ewropea tas-Sikurezza tal-Avjazzjoni, li l-varjazzjoni tista' tipprovdi livell ta' sikurezza ekwivalenti għal dak miksub bl-applikazzjoni ta' ORO.FLT.210(a) tal-Anness III tar-Regolament (UE) Nru 965/2012, jekk apparti l-miżuri ta' mitigazzjoni proposti mill-operatur u elenkati f'ittra tan-Norveġja tad-9 ta' Diċembru 2015, jiġu ssodisfati l-kundizzjonijiet deskritti fl-Anness.
   Il-miżuri previsti f'din id-Deċiżjoni huma skont l-opinjoni tal-Kumitat tat-Trasport tal-EFTA.
   ADOTTAT DIN ID-DEĊIŻJONI:
   Artikolu 1
   In-Norveġja tista' tagħti l-approvazzjoni billi jkollha deroga minn ORO.FTL.210(a) tal-Anness III tar-Regolament (UE) Nru 965/2012, li tawtorizza lill-operatur “Widerøes Flyselskap AS” biex japplika l-skema individwali għall-ispeċifikazzjoni ta' ħinijiet ta' titjir li ġejja:
   
                
            
            
               Il-perjodi totali ta' ħidma li membru tal-ekwipaġġ jista' jiġi assenjat ma għandhomx jaqbżu:
               
                           (i)
                        
                        
                           il-limitu ta' 70 siegħa ta' ħidma li jistgħu jitqassmu fuq sebat ijiem konsekuttivi f'kull perjodu ta' 14-il jum konsekuttiv;
                        
                     
                           (ii)
                        
                        
                           il-limitu ta' 90 siegħa ta' ħidma f'kull perjodu ta' 14-il jum konsekuttiv; kif ukoll
                        
                     
                           (iii)
                        
                        
                           il-massimu ta' 180 siegħa ta' ħidma f'kull perjodu ta' 28 jum konsekuttiv, mifruxin bl-aktar mod omoġeneu possibbli matul dan il-perjodu,
                        
                     
         dment li l-kundizzjonijiet stabbiliti fl-Anness u l-miżuri ta' mitigazzjoni deskritti min-Norveġja fin-notifika tagħha tad-9 ta' Diċembru 2015 jiġu ssodisfati.
   Artikolu 2
   L-Istati kollha tal-EFTA jkunu intitolati japplikaw l-istess miżuri li ssir referenza għalihom fl-Artikolu 1, kif speċifikat fl-Anness ta' din id-Deċiżjoni, u suġġett għall-obbligu ta' notifika stabbilit fl-Artikolu 14(6) tal-Att.
   Artikolu 3
   Din id-Deċiżjoni hi indirizzata lin-Norveġja. Hija awtentika fil-lingwa Ingliża.
   Artikolu 4
   Din id-Deċiżjoni għandha tiġi nnotifikata lin-Norveġja, lill-Iżlanda, u lil-Liechtenstein.
   
      Magħmul fi Brussell, it-28 ta' Ġunju 2016.
      
         
            Għall-Awtorità ta' Sorveljanza tal-EFTA
         
         Helga JÓNSDÓTTIR
         
            Membru tal-Kulleġġ
         
         Carsten ZATSCHLER
         
            Direttur
         
      
   
   
      (1)  ĠU L 79, 19.3.2008, p. 1.
   
      (2)  L-Att imsemmi fil-punt 66nf tal-Anness XIII tal-Ftehim taż-ŻEE (ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill, (ĠU L 296, 25.10.2012, p. 1) kif emendat) kif adattat għall-Ftehim ŻEE permezz tal-Protokoll 1 tiegħu.
   
      ANNESS
      
         KUNDIZZJONIJIET MARBUTA MAL-APPLIKAZZJONI TAD-DEROGA
      
      
                  (i)
               
               
                  L-operatur għandu jopera skont il-qafas tal-Ġestjoni tar-Riskji tal-Għeja (“FRM, Fatigue Risk Management”), f'konformità ma' ORO.FTL.120 tal-Anness III tar-Regolament (UE) Nru 965/2012, u jżomm taħt monitoraġġ kontinwu l-effettività tal-miżuri ta' mitigazzjoni proposti. L-FRM għandha tiġi approvata mill-Awtorità tal-Avjazzjoni Ċivili Norveġiża, sa mhux aktar tard mill-1 ta' Jannar 2017.
               
            
                  (ii)
               
               
                  L-operatur għandu jilħaq l-għanijiet tal-pjan ta' implimentazzjoni tiegħu għall-FRM, kif ippreżentat lill-Awtorità tal-Avjazzjoni Ċivili Norveġiża fit-talba tiegħu għal deroga.
               
            
                  (iii)
               
               
                  L-operatur għandu jipprovdi lill-Awtorità tal-Avjazzjoni Ċivili Norveġiża b'verifika ibbażata fuq id-dejta tal-elementi speċifiċi tal-skema individwali għall-ispeċifikazzjoni ta' ħinijiet ta' titjir (pereż. il-ħin li wieħed jippreżenta ruħu fuq ix-xogħol u l-ħidma ta' wara t-titjira), b'mod partikolari meta dawn ikollhom impatt fuq iż-żmien disponibbli għall-mistrieħ.
               
            
                  (iv)
               
               
                  L-operatur għandu jinkludi, mal-monitoraġġ tad-dejta tat-titjir (“FDM”), il-monitoraġġ tax-xejriet tal-ħidma, biex ikomplu jiġu investigati l-proċeduri reattivi tal-FRM tiegħu.
               
            
                  (v)
               
               
                  L-operatur għandu juri li s-sistema għar-rappurtar tal-għeja tiegħu qed tevolvi lejn stadju aktar proattiv fl-ewwel 24 xahar wara l-approvazzjoni tad-deroga. Hemm inklużi miri importanti għall-evalwazzjoni tas-sistema ta' rappurtar dwar l-għeja, tal-operatur, fil-programm komprensiv ta' sorveljanza għall-operatur.
               
            
                  (vi)
               
               
                  L-Awtorità tal-Avjazzjoni Ċivili Norveġiża għandha żżomm taħt monitoraġġ kontinwu u mill-qrib dwar kif il-proċedura tal-FRM tal-operatur, għall-aċċertament tas-sikurezza, tirrikonoxxi u ttaffi r-riskji potenzjali ta' għeja li jirriżultaw matul l-ewwel 24 xahar tad-deroga. Minn hawn 'il quddiem, l-effikaċja tal-FRM tal-operatur għandha tiġi mmonitorjata mill-Awtorità tal-Avjazzjoni Ċivili Norveġiża bħala parti mill-attivitajiet ta' sorveljanza kontinwa tagħhom.
               
            
                  (vii)
               
               
                  L-Awtorità tal-Avjazzjoni Ċivili Norveġiża għandha tiżgura li fl-ewwel 24 xahar wara li tiġi approvata d-deroga titwettaq evalwazzjoni xjentifika proporzjonali indipendenti dwar l-effetti tad-deroga mogħtija. Din għandha tanalizza d-dejta dwar l-għeja tal-ekwipaġġ tat-titjira u tal-kabina, inkluż mill-inqas żewġ sorsi ta' dejta oġġettiva (pereż. it-test dwar il-viġilanza psikomotorja (PVT, psychomotor vigilance test), l-aktigrafija) biex jiġu vverifikati l-effettività tal-miżuri ta' mitigazzjoni proposti, li għandhom jinkludu mill-inqas:
                  
                              —
                           
                           
                              L-effetti tal-għeja kumulattiva ta' ammont kbir ta' xogħol li joriġinaw minn għadd kbir ta' setturi, u
                           
                        
                              —
                           
                           
                              L-impatt tat-twettiq tas-sahra fuq l-għeja kumulattiva bil-ħsieb li tiġi pprovduta evidenza sabiex jiġi definit limitu preskrittiv effettiv għat-twettiq tas-sahra.
                           
                        Din l-evalwazzjoni għandha tivvaluta l-effetti ta' mhux anqas minn erba' blokok konsekuttivi ta' ċikli ta' ħidma u ta' mistrieħ matul l-eqqel perjodi operattivi, li jseħħu skont id-deroga, u għandha tieħdu inkonsiderazzjoni s-sejbiet tal-FRM tal-operatur, kif ukoll id-dejta xjentifika kollha u l-qafas regolatorju disponibbli f'dak iż-żmien.
               
            
                  (viii)
               
               
                  Rapport dwar l-effetti tad-deroga mogħtija, flimkien mal-evalwazzjoni msemmija fil-paragrafu (vii), għandhom jiġu ppreżentati lill-Awtorità u lill-Aġenzija mhux aktar tard minn sentejn wara li d-deroga tiġi applikata.
               
            
                  (ix)
               
               
                  L-Awtorità ta' Sorveljanza tal-EFTA assistita mill-Aġenzija Ewropea tas-Sikurezza tal-Avjazzjoni għandha tirrieżamina d-deroga mogħtija fid-dawl tar-rapport u l-evalwazzjoni imsemmijin hawn fuq, u tirriserva d-dritt li temenda, tissospendi jew tirrevoka d-deroga jekk tqis li jkun xieraq li tagħmel dan fid-dawl tal-evidenza disponibbli f'dak l-istadju.